Matrieks, bly só veilig die vakansie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Matrieks, bly só veilig die vakansie
Matrieks, bly só veilig die vakansie
Die matriekeksamen is verby en daar heers groot opgewondenheid onder matrieks oor die vakansie en partytjies wat voorlê.
Daar word landswyd groot partytjies en feeste vir matrieks gehou. "Ongelukkig is daar ook elke jaar gevalle waar matrieks in motorongelukke, weens dronkenskap of 'n oordosis dwelms sterf. Daar is ook talle gevalle van diefstal van waardevolle items en vandalisme," sê Charnelle Hattingh, nasionale bemarking- en kommunikasiebestuurder by Fidelity ADT.
Volgens Hattingh is daar egter 'n paar maklike wenke wat matrieks kan volg om veilig te bly. "Maak seker al jou waardevolle items is in 'n laai of kluis toegesluit voordat jy jou blyplek vir die dag of aand verlaat. Moet nooit groot bedrae geld saamneem of deftige duur juwele dra wanneer jy uitgaan nie."
Hattingh sê indien matrieks se blyplek 'n vakansiehuis of -woonstel is, moet hulle seker maak al die deure is gesluit en die vensters behoorlik toegemaak. "Sorg dat die alarm geaktiveer is indien daar een is. Reël met jou vriende dat julle 'n oog op mekaar en mekaar se besittings hou wanneer julle by verskillende geleenthede is of aan aktiwiteite deelneem."
Indien jy deur 'n verdagte persoon genader word, loop net weg en meld dit by die naaste sekuriteitsbeampte of polisie aan, sê Hattingh. "Moenie drankies van vreemdelinge aanvaar nie en moenie jou drankie iewers los waar jy dit nie kan sien nie."
Hattingh sê dit is ook belangrik om, wanneer jy na 'n aand uit na jou akkommodasie terugkeer, van 'n paar dinge seker te maak. "Moet nooit sonder jou vriende teruggaan nie. Moet ook nie 'n rygeleentheid van 'n vreemdeling aanvaar nie en maak eerder gebruik van ander vervoermiddels. Moet nie bestuur as jy gedrink het nie. Gebruik 'n taxi of besluit tussen die vriende watter een nie gaan drink nie en verantwoordelikheid gaan neem om almal veilig by die huis te kry.
"Ouers moet asseblief met hul kinders praat en hierdie wenke met hulle deel," sê Hattingh. "Die werklikheid is dat matrieks partytjie gaan hou. Kom ons moedig hulle aan om dit so verantwoordelik moontlik te doen."
Debbie Schäfer, LUR vir onderwys in die Wes-Kaap, het intussen 'n beroep op matrieks wat groot partytjies bywoon, gedoen om matigheid voor oë te hou en van openbare vervoer gebruik te maak. Volgens Schäfer moet diegene wat bestuur dit nie onder die invloed van alkohol doen nie, by die spoedgrens hou en alle ander padreëls gehoorsaam.
Wes-Kaapse regering: https://www.westerncape.gov.za/news/minister-sch%C3%A4fer-and-minister-grant-encourage-learners-celebrate-responsibly